Hør radiodokumentaren «Det er typisk indisk å være god» på NRK P2 lørdag kl.10.03 og søndag kl.21.03.





– Det stod folk og gråt i butikken min. Det er klart at jeg begynte å engasjere meg. Jeg ville gitt bort alt jeg eier for at andre skal få det godt, sier Inder Singh.



Han har brukt 500 000 kroner fra egen lomme for å redde «Kvartal 6» på Torshov i Oslo fra å bli solgt til boligspekulanter. Bygården er en kommunal leiegård som stort sett er bebodd av narkomane, sosialklienter og trygdemottakere. Da radiodokumentaren ble laget i 2008 var kun 15 av de 189 leilighetene bebodd av folk i fast arbeid. Hvis bygården hadde blitt solgt stod beboerne i fare for å miste hjemmene sine.



– Da jeg engasjerte meg i salget av gården var det ikke penger jeg tenkte på. Det å hjelpe folk har mer verdi enn penger. Når 300-400 mennesker må flytte ut og ikke har noe sted å gå, hva er en halv million kroner verdt i forhold til det? Ingenting, konstaterer Inder.

Kriteordning

Inders butikk ligger også i «Kvartal 6» og beboerne der er faste kunder. En kundekrets med mange rusmisbrukere og fattige betød til å begynne med mange tyverier fra butikkhyllene. Inder fant en alternativ løsning på problemet.

– De faste kundene får handle på krita når de ikke har råd til å betale. Hvis noen stjeler noe får de seks måneders karantene fra butikken. Jeg har ikke noe tro på å kontakte politiet hver gang noe sånt skjer. Da er det bedre å prate sammen og inngå en avtale, sier Inder.



Dagen før den månedlige trygdeutbetalingen går han gjennom regnskapet. Noen av kundene skylder noen hundrelapper, andre flere tusen. I butikken er det en jevn strøm med folk som både skal handle og gjøre opp for seg slik at de kan fortsette med kredittavtalen sin. Tyverier skjer nesten aldri lenger.



Inder kjenner situasjonen til alle kundene sine, han vet når de får utbetalt penger og hvor mye de har å rutte med.

– Jeg har handla her i åtte år. Inder holder det han lover, så det gjør vi også som regel. Hvis det er noen som ikke holder det dem sier, så ødelegger de jo for alle oss andre. Når noen ikke betaler regninga si så får vi høre det fra Inder, og så tar noen en prat med dem det gjelder. Vi er avhengige av hverandre, forteller Lasse, en av Inders faste kunder som bor i nabogården.

Inn i varmen

Inder tenker litt annerledes enn andre butikkeiere når han ansetter folk i butikken. Flere av dem han har ansatt er folk med rusproblemer fra nærmiljøet.



– De vil kanskje begrense alkoholforbruket fordi de skal på jobben dagen etter, og dagen etter der igjen. De er ansvarsbevisste og følger opp. Det er ytterst få jeg har gitt sparken, kanskje en eller to, sier Inder.



Tove gikk på sosialen, men nå har hun jobbet for Singh i seks år.

– Det var gjennom Inder at jeg kom ut i arbeidslivet. Jeg hadde sosial angst og likte ikke å være ute blant folk. Men da han spurte om jeg ville ha jobb tenkte jeg at jeg kunne prøve, sier hun.



Nå har hun ansvaret for mottak av varer og brød- og bollesteking og gleder seg til å gå på jobben hver eneste dag.

– For meg betyr det at jeg har noe å gå til. Jeg slipper å sitte hjemme og glo på TV hele dagen. Dette har blitt livet mitt. Nå blir jeg nok her til jeg blir pensjonist, sier hun.

Hør radiodokumentaren om Inder Singh og «Kvartal 6» i radiodokumentaren «Det er typisk indisk å være god» på NRK P2 lørdag kl.10.03 og søndag kl.21.03.

Dokumentaren er laget av Line Alsaker. Teknisk regi Geir Hauger. Konsulent Berit Hedemann.



Sendt første gang i juni 2008.